A. Záborská, poslankyňa: (2002-05-30):
Vážený pán podpredseda, dovoľte mi, aby som v úvode povedala niekoľko faktov. Nechcem diskutovať o genéze, ale splatnosť faktúr Všeobecnej zdravotnej poisťovne voči verejným lekárňam v roku 1998 bola 3 mesiace. V roku 2002 je táto splatnosť 5 až 6 mesiacov a dlh lekárňam po dobe splatnosti faktúr je približne 6 mld. Sk. Tento stav nastal jednak neustálym zadlžovaním rezortu zdravotníctva, ale aj nedoplatením starých dlhov, tak ako to vyplývalo z uznesení vlády Slovenskej republiky aj z vašich osobných ubezpečení. Osobne som sa niekoľkokrát stretla a rokovala so zástupcami Slovenskej lekárnickej komory a vyzývala ich k rozumnému konaniu, aby nebola ohrozená zdravotná starostlivosť občanov Slovenskej republiky. Vychádzala som aj zo spoločného rokovania predsedu vlády, vás ako podpredsedu pre ekonomiku a ministra zdravotníctva so zástupcami Slovenskej lekárnickej komory a následne aj s poslancami výboru pre zdravotníctvo v júni roku 2001. Dovoľte mi, aby som odcitovala zo zápisu z rokovania s premiérom: „Premiér Dzurinda deklaroval dobrú vôľu skrátiť splátkový kalendár, nakoľko to bude možné podľa situácie, aj do konca roku 2001. Zdroje bude možné získať z privatizácie strategických podnikov. K vyhodnoteniu splátkových možností sa bude konať 15. 12. 2001 opätovné stretnutie zúčastnených, na ktorom sa prehodnotia možnosti skrátenia splátkového kalendára.“ Krátky citát z listu ministra zdravotníctva Slovenskej lekárnickej komore: „Finančné prostriedky v sume 2,8 mld. získané z privatizácie Piešťanských kúpeľov budú poskytnuté na oddlženie liekového reťazca tak, ako bolo prisľúbené. Ako som vás uistil viackrát, získanie týchto finančných prostriedkov je viazané na privatizáciu. V prípade posunu privatizácie Piešťanských kúpeľov sa posunie aj termín oddlženia neštátnych verejných lekární. Kúpele Piešťany boli sprivatizované v roku 2001. Tieto finančné prostriedky však neboli použité na oddlženie rezortu zdravotníctva a ani snaha členov Výboru Národnej rady pre zdravotníctvo upraviť rozpočet Fondu národného majetku minulý týždeň a vyplatiť dlh zdravotníctvu na základe uznesení vlády z roku 2001 v sume 900 mil. Sk nebola na pléne akceptovaná.“ A dovoľte mi ešte odcitovať z vášho listu Slovenskej lekárnickej komore: „Vláda si uvedomuje zložitú finančnú situáciu slovenského zdravotníctva a v júni 2001 schválila prostriedky na riešenie starých dlhov. Žiaľ, niektoré privatizačné projekty sa nepodarilo k dnešnému dňu zrealizovať ani prostriedky, ktoré boli určené na tento účel, získať,“ list bol napísaný 30. septembra roku 2001, „vláda z tohto dôvodu nemohla načas splniť uznesenie zo 6. júna 2001. Chcel by som vás informovať, že minister zdravotníctva v spolupráci s ministerkou financií a prezidentom Fondu národného majetku pracujú na alternatívnom nahradení týchto príjmov. Chcel by som vám poďakovať za doterajšiu trpezlivosť a ubezpečiť vás, že som si vedomý zložitej situácie, v ktorej sa členovia vašej komory nachádzajú, a naďalej budem podporovať vyriešenie problému starých dlhov spolu s odstránením ekonomických deformácií v slovenskom zdravotníctve.“ Vážený pán podpredseda, obchodníci nakupujú z veľkodistribúcie tovar a ten následne predávajú v obchodoch občanom. Lekárnici tiež nakupujú u dodávateľov lieky, t. j. musia za objednané a dodané lieky zaplatiť a tieto základe platných zákonov v lekárni rozdávajú na základe lekárskeho predpisu. Pritom v Národnej rade bola viackrát predložená novela zákona č. 140/1988 Z. z., kde sa žiadalo alebo chcelo, aby lekáreň bola braná ako obchod ako ktorýkoľvek iný, liek ako tovar ako ktorýkoľvek iný a lekárnik ako obchodník ako ktorýkoľvek iný. Podľa platnej legislatívy by lekárnikom mali za vydané lieky zaplatiť zdravotné poisťovne. Činnosť zdravotných poisťovní je zo zákona garantovaná štátom. Je neetické, nespravodlivé a, dovolím si povedať, protizákonné, ak štát núti lekárnika zo zákona vydávať lieky a zdravotnícke pomôcky a nezabezpečí finančné zdroje na ich úhradu. Rezort zdravotníctva sa zadlžuje mesačne len vo Všeobecnej zdravotnej poisťovni približne v sume 250 mil. Sk. Znížením počtu pracovníkov v zdravotníctve o 6 000 a počtu lôžok o 3 000 za toto volebné obdobie – a pritom ani v jednom parametri sme sa veľmi neodlišovali od počtov v štátoch Európskej únie, hlavne ak zo zákona máme garantovaný približne rovnaký rozsah zdravotnej starostlivosti – sa fiktívne ušetrilo približne 2,1 mld. Sk, čiže zadlženie asi za obdobie 10 mesiacov. Pán podpredseda, rezort zdravotníctva je podfinancovaný, a preto si dovolím položiť vám otázku, ako chce vláda Slovenskej republiky a ako vy chcete ako podpredseda vlády pre ekonomiku zabezpečiť rozsah zdravotnej starostlivosti v zmysle zákona o Liečebnom poriadku, z čoho vyplývajú aj vydané lieky, ak nechcete dofinancovať rezort zdravotníctva, ako chcete splniť vami dané sľuby Slovenskej lekárnickej komore a ako chcete, aby sa o Slovenskej republike nehovorilo ako o štáte, kde je nevymožiteľnosť práva. Ďakujem pekne. M. Andel, podpredseda NR SR: Ďakujem pekne. Dámy a páni, keďže vystúpila poslankyňa, ktorá bola písomne prihlásená do interpelácií, potom som dal možnosť vystúpiť ústne do interpelácií a prihlásenie do interpelácií som uzatvoril... (Hlasy z pléna.) To je podobné ako ústne. Pán poslanec Gašparovič má procedurálny návrh. Nech sa páči.